Polisie waarsku motoriste teen kapers | Netwerk24
Polisie waarsku motoriste teen kapers
Deur André Damons 11 Julie 2019 06:00
Die polisie in Bloemfontein het motoriste gewaarsku om op hul hoede te wees nadat drie motorkapings in een week plaasgevind het.
In die voorvalle, almal in West­dene, is die voertuie teruggevind.
In die jongste voorval is 'n gekaapte bussie sowat tien minute later teruggevind.
Lt.kol. Thabo Covane, polisiewoordvoerder, sê die jongste kaping het Donderdagaand (04/07) omstreeks 18:50 op die parkeerterrein van Print CMYK in Eerstelaan gebeur toe die 37-jarige bestuurder van 'n Mercedes-Benz Sprinter parkeer het.
Drie mans het hom met vuurwapens gedreig. Hulle het hom van sy selfoon en sigarette beroof en in die bussie gevlug.
Die Bloemfonteinse WhatsApp-groep vir misdaadbekamping se lede, wat bestaan uit lede van die polisie, veiligheidsmaatskappye, buurtwagte en inwoners, is in kennis gestel, en die bussie is sowat tien minute later in die Batho-woonbuurt gevind.
In 'n ander voorval is 'n 43-jarige vrou op Dinsdag 2 Julie omstreeks 06:25 in Brillstraat, Westdene, gekaap toe sy haar blou Volkswagen Citi Golf voor 'n onderneming parkeer het. Sy is deur twee mans, waarvan een 'n vuurwapen gehad het, genader. Hulle het geld en haar motorsleutels geëis, en haar van haar handsak, twee selfone en motor beroof. Die motor is sowat 'n uur later in Bochabela terug­gevind.
'n Dag later het twee mans ook 'n man (49) omstreeks 18:10 voor sy huis in Barnesstraat, Westdene, gekaap. Twee mans hom met 'n vuurwapen gedreig en met die pistool oor die kop geslaan, waarna hy sy vuurwapen uitgehaal en 'n waarskuwingskoot in die grond afgevuur het. Die kapers het skote op die man afgevuur voordat hulle in 'n goudkleurige Mahindra gevlug het. Die voertuig is later ook terug­gevind.
Covane sê die polisie sal hul patrollies en sigbaarheid in dié gebiede opskerp.
Brig. Kgothatso Ramokotjo, bevelvoerder van die Parkweg-polisiëringsgebied, het inwoners gevra om nie te stop en te parkeer as hulle iets buitengewoons gewaar nie, maar eerder tot by hul naaste polisiekantoor te ry.